लक्ष्य का पीछा करने भारतीय टीम की भी शुरुआत अच्छी नहीं रही। सलामी बल्लेबाज मिताली राज महज 6 रन बनाकर आउट हो गईं और जेमिजा रॉड्रिग्स भी 7 रन बनाकर पवेलियन लौट गई। स्मृति मंधाना और कप्तान हरमनप्रीत कौर ने तीसरे विकेट के लिए अविजित 60 रनों की भागीदारी कर जीत दिला दी। मंधाना ने 41 गेंदों पर 8 चौके और 1 छक्के की मदद से 62 रनों की नाबाद पारी खेली और हरमनप्रीत ने 20 रन बनाए। इन दोनों बल्लेबाजों की बेहतरीन पारियों की बदौलत भारतीय टीम ने 15.4 ओवरो में 2 विकेट खोकर लक्ष्य हासिल कर लिया। हालांकि भारतीय टीम फाइनल की दौड़ से पहले ही बाहर हो चुकी है और ये जीत सम्मान बचाने के लिए थी। भारत को अब इंग्लैंड के खिलाफ 3 मैचों की वनडे सीरीज खेलनी है।